《次韵为雪湖寿母》
明代·谢迁

碧桃花殷烂锦堆，洞门夹径通榆槐。高堂弄孙饴满颏，寿筵尊俎方规恢。

海鲜嘉味杂鯸鲐，轩墀舞鹤霜毰毸。八荒寿域自天开，背萱日煖根重培。

青云甲第近蓬莱，彩霞屏障时低徊。满堂宾客皆仙才，传书青鸟晨初回。

王母驾自瑶池隈，最后刘阮由天台。南山当户碧崴嵬，作朋三寿非今才。

承颜莱子戏学孩，上堂诈跌还持杯。队舞诸孙纷后陪，献笑或作方朔诙。

繁弦急管喧春雷，宾筵末坐迟我来。鹤南飞曲埙篪偕，不须投辖衔自骀。

为君倒尽先春醅，天瓢愿借添金罍，从今一岁来一回。

作者简介：（1449—1531）明浙江馀姚人，字于乔，号木斋。成化十一年进士第一，授修撰。累迁左庶子。弘治初，与日讲，帝屡称善。八年入内阁参预机务，累官太子太保、兵部尚书兼东阁大学士，与刘健、李东阳同辅政。秉节直亮，见事尤敏，时人有“李公谋，刘公断，谢公尤侃侃”之称。武宗嗣位，请诛刘瑾不纳，致仕。旋被诬夺职，瑾诛，复职。致仕。世宗即位，即遣使慰问。嘉靖六年，再起入阁，仅数月，以老辞归。卒谥文正。有《归田稿》。